8 Moapostola Pauluse, eo le eena e neng e le molisa oa moea o ile a ngolla barab’abo ba Kolose a re: “Hlokomelang: mohlomong ho ka ba le e mong ea tla le nka joaloka phofu ea hae ka filosofi le thetso ea lefeela ho ea ka neano ea batho, ho ea ka lintho tsa motheo tsa lefatše eseng ho ea ka Kreste.” (Bakol. 2:8) Temoso ena e re hlokomelisa lebaka le leng la bohlokoa leo ka lona re lokelang ho latela keletso ea Mangolo eo re e fuoang ke baholo. Ba sireletsa mohlape ka ho hlokomelisa barab’abo bona ka motho leha e le ofe ea ka ’nang a leka ho ba fokolisa tumelong. Moapostola Petrose o ile a lemosa ka “baprofeta ba bohata” le “mesuoe ea bohata” e neng e tla leka ho “eka meea e sa tsitsang” hore e etse se fosahetseng. (2 Pet. 2:1, 14) Kajeno, baholo le bona ba lokela ho fana ka temoso ha ho hlokahala. Kaha ke Bakreste bao e leng khale ba li bona, ba hōlile tsebong. Ho feta moo, pele ba khethoa ba bontšitse hore ba utloisisa Mangolo ka ho hlaka le hore ba tšoanelehela ho ruta se molemo. (1 Tim. 3:2; Tite 1:9) Kaha ba hōlile tsebong, ba etsa lintho ka teka-tekano ’me ba sebelisa bohlale bo thehiloeng Bibeleng, seo se ba thusa ho fa mohlape tataiso e bohlale.